Oštrik
Tvrđava Oštrik nalazi se sjeverno od Prijepolja i pripadala je području Polimlja. U 15. vijeku nalazila se u posjedu roda Kosače. Smještena je na vrhu istoimenog brda na desnoj obali rijeke Lim iznad ušća rijeke Bistrice u Lim. Zaravnjeni prostor uzvišenja pristupačan je samo sa sjeverne padine. Tvrđava je opasana bedemima i kulama na uglovima. Na najvišem dijelu uz sjeveroistočni bedem prisutni su ostaci neke građevine. Postoji i mišljenje da se Oštrik nalazio na suprotnoj, lijevoj obali Lima, na zaravni iznad strme strane u izvorištu Bučevske reke, na mjestu Oštrik (Gradina) iznad sela Bučja, a između sela Ograda, Babina i Vrbova. I tu su evidentirani ostaci neke tvrđave. Tvrđava se spominje u poveljama za Stjepana Vukčića Kosaču (1448: castrum Osstrich; 1454: civitate Ostrich sit castris et pertinentiis suis).